b'\n_START_ARTICLE_\nGianni Schicchi\n_START_SECTION_\nVsebina\n_START_PARAGRAPH_\nGodi se v Florenci leta 1299._NEWLINE_Buoso Donati, premo\xc5\xbeni mo\xc5\xbe, je ravnokar umrl. Njegovo truplo le\xc5\xbei v postelji. Sorodniki so se zbrali in nestrpno i\xc5\xa1\xc4\x8dejo pokojnikovo oporoko. Silno so radovedni, kak\xc5\xa1na je bila njegova poslednja volja, obhajajo jih slutnje, da v testamentu ni vse tako, kakor bi si \xc5\xbeeleli. Naposled najdejo oporoko in kmalu ugotovijo, da se je v njej le malo spomnil svojih sorodnikov, saj je ve\xc4\x8dino svojega premo\xc5\xbeenja zapustil samostanu. Vsi so razo\xc4\x8darani. Rinuccio, Zitin ne\xc4\x8dak, ki je na\xc5\xa1el oporoko, si izprosi dovoljenje, da bi se smel poro\xc4\x8diti s Schicchijevo h\xc4\x8derko Laureto. V upanju, da se ga bo bodo\xc4\x8di tast spomnil, po\xc5\xa1lje ponj, ki bi edini na\xc5\xa1el izhod iz te\xc5\xbekega polo\xc5\xbeaja. Schicchi pride s svojo h\xc4\x8derko Laureto ter zagleda razo\xc4\x8darane sorodnike. Kmalu mu postane vse jasno. \xc4\x8ceravno so se ga sorodniki sprva otepali, se sedaj dogovorijo, da vzame Schicchi zadevo v svoje roke. Upanja sicer ni mnogo, da bi se zadeva posre\xc4\x8dila, toda Schicchi ho\xc4\x8de vendarle poskusiti. Najprej ugotovi, da v mestu \xc5\xa1e nih\xc4\x8de ne ve, da je Buoso izdihnil. Zato uka\xc5\xbee odnesti njegovo truplo in se sam ule\xc5\xbee v posteljo, da bo odigral zadnje Buosove ure. \xc5\xa0ele sedaj se jim posveti, da namerava Schicchi oporoko spremeniti. Zdravnik Spinelloccio, ki je pri\xc5\xa1el obiskat svojega pacienta, spozna \xc5\xbee po glasu, da gre Buosu na bolje in se zadovolji s pro\xc5\xa1njo, naj se ponovno vrne zve\xc4\x8der. Rinuccio po\xc5\xa1lje po notarja. Schicchi se preoble\xc4\x8de, navidezno \xc5\xbealujo\xc4\x8di sorodniki mu izrekajo \xc5\xbeelje po \xc4\x8dim ve\xc4\x8djem dele\xc5\xbeu zapu\xc5\xa1\xc4\x8dine. Cerkeni zvon zapoje, vsi se prestra\xc5\xa1ijo, ker mislijo, da se je zvedelo za Buosovo smrt. Toda zvon\xc4\x8dek zvoni drugemu \xc4\x8dloveku. Schicchi je pripravljen ustre\xc4\x8di vsem, toda dol\xc5\xbenost mu narekuje opozoriti vse na zakon, ki pravi, da kdor bo potvarjal v svojo korist testamente, zlorabljal oporoko in kdor bi v tem pomagal, bo obsojen na izgubo roke in za vselej izgnan iz Florence. Tako jih opozarja Schicchi, nato jim zapoje v svarilo in v opomin \xc5\xa1e pesmico obsojencev Adijo Florenca. Notar vstopi. Schicchi narekuje novo oporoko, v za\xc4\x8detku v zadovoljstvo vseh navzo\xc4\x8dih. Sprva zahteva, naj njegov pogreb ne stane ve\xc4\x8d kakor tri forinte, nadalje mestnim revam zapu\xc5\xa1\xc4\x8da, kakor tudi dobrodelnim ustanovam nove \xc5\xa1tiri lire. Ko pa pridejo na vrsto hi\xc5\xa1a v Florenci, mula in mlini, ki da jih zapu\xc5\xa1\xc4\x8da Buoso svojemu dragemu prijatelju Schicchiju, se sorodniki silno razburijo. \xc5\xa0ele pesem pregnanih ponarejevalcev oporok, ki jo Schicchi zapoje v svarilo, jih spravi k zavesti. Notar zaklju\xc4\x8di oporoko, pri\xc4\x8de jo podpi\xc5\xa1ejo, nato odidejo. Ko ostanejo sami, zlijejo na Schicchija vso jezo, ker jih je osleparil za najbolj\xc5\xa1e re\xc4\x8di iz Buosove zapu\xc5\xa1\xc4\x8dine. Bitko odlo\xc4\x8di Buosova palica v roki odlo\xc4\x8dnega Schicchija. Laureta in Rinuccio, ki nista bila soudele\xc5\xbeena pri vsej tej komediji, se veselita svoje bodo\xc4\x8de sre\xc4\x8de, Schicchi pa je zadovoljen, da jima je preskrbel lepo prihodnost. Buosovi denarci niso mogli priti v bolj\xc5\xa1e roke, pa \xc4\x8deprav ga je zaradi tega obsodil Dante v pekel, kljub temu pa upa Schicchi, da je zadovoljil vsaj ob\xc4\x8dinstvo, ki mu bo gotovo oprostilo.'